এদিকে ইসলাম এবং মহানবী হজরত মুহাম্মদ (সা)কে অবমাননার কারণে মুসলমানদের হৃদয়ে রক্তক্ষরণ হলেও, তাদেরকে ধৈর্য ধারণ করতে হবে এবং কখনো সহিংস হওয়া যাবে না। মুসলমানদেরকে হতে হবে ধৈর্যশীল, সহনশীল এবং ক্ষমাশীল। আবেগের বশবর্তী হয়ে কখনো ধ্বংসাত্মক কাজে লিপ্ত হওয়া যাবে না। আমরা এর জন্য শান্তিপূর্ণ প্রতিবাদ বিক্ষোভ করব কিন্তু কখনো আইনকে নিজের হাতে তুলে নেবো না। কিন্তু দুঃখজনক হলেও সত্য, কিছু মুসলিম এ সময় অধৈর্য হয়ে পড়ে এবং প্রতিবাদী হয়ে আইন নিজের হাতে তুলে নেয়। প্রকৃতপক্ষে এটা ঠিক নয়। মুসলমানদের পাশে অন্যে ধর্মের লোকেরা সংখ্যালঘু হওয়া সত্ত্বেও শত শত বছর ধরে শান্তিতে বসবাস করেছে। ফিলিস্তিন, বসনিয়া, কাশ্মির এবং মিন্দানাওসহ বিভিন্ন অঞ্চলে অমুসলিম কর্তৃক বছরের পর বছর ধরে মুসলমানরা নির্যাতিত হলেও মুসলমানরা কখনো এর প্রতিশোধ হিসাবে অমুসলিমদের ওপর নির্যাতন করেনি। আর মুসলমানদের উদ্দেশ্যে বলব মন্দের প্রতিবাদ কখনো মন্দ দিয়ে হয় না। ভালো কাজ দিয়েই আমরা মন্দ কাজের প্রতিবাদ করব। আর ইসলাম আমাদেরকে সেটাই শিক্ষা দিয়েছে। এ প্রসঙ্গে পবিত্র কুরআনে আল্লাহ বলেছেন, “মন্দের মোকাবেলা কর যা উত্তম তা দ্বারা।” (সূরা মুমিনুন, আয়াত-৯৬) সুতরাং যে কোন মূল্যে আমাদেরকে ধৈর্যশীল হতে হবে। মনে রাখতে হবে এভাবে ধর্ম এবং ধর্মের সম্মানিত ব্যক্তিদেরকে অবমাননা করে একটি গোষ্ঠী সাম্প্রদায়িক সম্প্রীতি নষ্ট করতে চাচ্ছে। এ অবস্থায় মুসলমানদেরকে কৌশলী হতে হবে এবং ষড়যন্ত্রকারীদের পাতানো ফাঁদে পা দিয়ে সাম্প্রদায়িক সম্প্রীতি নষ্ট করা যাবে না। আর ইসলাম কখনো সাম্প্রদায়িকতায় বিশ্বাস করে না এবং তা সমর্থনও করে না। পরিশেষে সবার প্রতি অনুরোধ জানিয়ে বলব, অনুগ্রহ করে মুক্তচিন্তা ও বাকস্বাধীনতার নামে কারো ধর্মবিশ্বাসকে অবজ্ঞা করবেন না। একইভাবে আল্লাহ, মহানবী হজরত মুহাম্মদ (সা) এবং ইসলামকেও আর অবমাননা করবেন না। কারণ এতে ইসলামের কোন ক্ষতি হবে না এবং আপনাদেরও কোন উপকার হবে না। বরং এতে ইসলাম আরো বিকশিত এবং গতিশীল হবে, আর ধর্মদ্রোহী নাস্তিকরা ধ্বংস হবে। এটা দিবালোকের মতই সত্য এবং অনিবার্য। পরিশেষে নাস্তিকদের প্রতি অনুরোধ জানিয়ে বলব, এখনো সময় আছে অতীত ভুল এবং অন্যায় কর্মকাণ্ডের জন্য আল্লাহর কাছে ক্ষমা চান এবং তওবা করে ইসলামের পথে ফিরে আসুন। তা না হলে আপনাদের জন্য অপেক্ষা করছে অনন্তকালের জন্য অনিবার্য এক ভয়ানক শাস্তি, যেখান থেকে কেউই আপনাদের রক্ষা করতে পারবে না। কারণ আল্লাহ যে কোন ব্যক্তিকে আল্লাহকে না মানার অধিকার দিলেও পরকালীন কঠিন শাস্তি থেকে কাউকেই রেহাই দেননি। আর আল্লাহর দেয়া শাস্তি থেকে রেহাই পাবার ক্ষমতা কারোই নেই।